«Спартак-Налшыкыр» зэкIэ хуит ящI
Урысей Федерацэм и Футбол Лъэпкъ Лигэм мэремым щызэхэта лицензировэнэмкIэ комиссэм и зэIущIэм «Спартак-Налшыкыр» хуит щащIащ 2016 — 2017 гъэхэм япэ дивизионым щекIуэкIыну зэхьэзэхуэм щыджэгуну, щIэуэ къыхуагъэува мардэхэр мэкъуауэгъуэм и 21 пщIондэ ягъэзащIэмэ.
Хъыбар зэрывэдгъэщIауэ щытащи, мэкъуауэгъуэм и 6-м япэу щыIа комиссэм «Спартак-Налшыкыр» къызэтрагъэувыIащ, зэпеуэм зэрыхэтын мылъкур къыздикIынур нэсу къызэрамыгъэлъэгъуэфам къыхэкIыу. Иджы а гугъуехьхэр къызэранэкIащ икIи Къэбэрдей-Балъкъэрым и футбол командэ нэхъыщхьэр, илъэситIкIэ къэтауэ, япэ дивизионым хохьэж. Абы щыгъуэми къыщIыхэкIар мылъкур зэрахуримыкъурат.
Футбол Лъэпкъ Лигэм иджыблагъэ къыщащта календарым ипкъ иткIэ, япэ дивизионым 2016 — 2017 гъэхэм щызэхэтыну зэхьэзэхуэм мы гъэм бадзэуэгъуэм (июлым) и 11-м щIидзэнурэ етIанэгъэ накъыгъэм (майм) и 21-м иухынущ. Лицензэм теухуа псори тэмэму зэфIэкIмэ, ди щIалэхэм япэу кърагъэблэгъэнущ премьер-лигэм къыхагъэкIагъащIэ Краснодар и «Кубань»-р.
Хьэтау Ислъам.
